REGULAMENTUL (CE) NR. 1266/2008 AL COMISIEI
din 16 decembrie 2008
de modificare a Regulamentului (CE) nr. 796/2004 de stabilire a normelor de aplicare a eco-condiționării, a modulării și a sistemului integrat de gestionare și control, prevăzute de Regulamentul (CE) nr. 1782/2003 al Consiliului de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 145 literele (c), (j), (k), (l), (m), (n), (na) și (p),
întrucât:
(1)
Regulamentul (CE) nr. 479/2008 al Consiliului din 29 aprilie 2008 privind organizarea comună a pieței vitivinicole, de modificare a Regulamentului (CE) nr. 1493/1999, a Regulamentului (CE) nr. 1782/2003, a Regulamentului (CE) nr. 1290/2005 și a Regulamentului (CE) nr. 3/2008 și de abrogare a Regulamentului (CEE) nr. 2392/86 și a Regulamentului (CE) nr. 1493/1999 (2) introduce, în special, sprijin pentru restructurare și reconversie, recoltare înainte de coacere și defrișare în sectorul vitivinicol. În același timp, stabilește că agricultorii care primesc plăți în cadrul acestor măsuri de sprijin trebuie să respecte obligațiile în materie de eco-condiționalitate menționate la articolele 3-7 din Regulamentul (CE) nr. 1782/2003. Prin urmare, normele de aplicare a eco-condiționalității prevăzute de Regulamentul (CE) nr. 796/2004 al Comisiei (3) ar trebui să se aplice în cazul agricultorilor respectivi. În consecință, titlul regulamentului menționat ar trebui modificat.
(2)
Articolele 20 și 103 din Regulamentul (CE) nr. 479/2008 introduc obligații în materie de eco-condiționalitate pentru ajutorul acordat în sectorul vitivinicol, care ar trebui să se aplice în decursul unei perioade determinate de la data plății. Data de la care încep să se aplice aceste obligații ar trebui clarificată.
(3)
În vederea aplicării obligațiilor în materie de eco-condiționalitate, agricultorul ar trebui să declare toată suprafața exploatației. Prin urmare, agricultorii care solicită numai măsuri de sprijin în cadrul eco-condiționalității în conformitate cu articolele 20 și 103 din Regulamentul (CE) nr. 479/2008 și nu alte plăți directe ar trebui să aibă obligația de a declara în fiecare an toată suprafața agricolă a exploatației într-un formular de cerere unică, în afară de cazul în care autoritățile competente dispun deja de această informație.
(4)
Dispozițiile existente, aplicabile agricultorilor care primesc plăți directe în cazul nedeclarării tuturor suprafețelor agricole și al depunerii întârziate a cererilor, nu se aplică agricultorilor care solicită măsuri de sprijin în cadrul reformei sectorului vitivinicol. Este necesar să se aplice dispoziții conform cărora agricultorii care solicită măsuri de sprijin în cadrul reformei sectorului vitivinicol să aibă obligația de a depune un formular de cerere unică și de a declara toate suprafețele agricole pe care le dețin. În consecință, dacă un beneficiar în cadrul reformei sectorului vitivinicol nu respectă dispoziția de a depune un formular de cerere unică sau nu declară toate suprafețele agricole pe care le deține, plățile ar trebui să fie reduse.
(5)
Ar trebui stabilită rata minimă de control privind respectarea obligațiilor în materie de eco-condiționalitate, aplicabilă agricultorilor supuși eco-condiționalității în sectorul vitivinicol în conformitate cu articolele 20 și 103 din Regulamentul (CE) nr. 479/2008. În conformitate cu normele în vigoare în materie de eco-condiționalitate, respectiva rată de control ar trebui stabilită la 1 % din numărul agricultorilor în cauză.
(6)
Pentru a asigura un control adecvat privind respectarea obligațiilor în materie de eco-condiționalitate, eșantionul de control prevăzut de Regulamentul (CE) nr. 796/2004 ar trebui selecționat, cu privire la aplicarea articolelor 20 și 103 din Regulamentul (CE) nr. 479/2008, din rândul agricultorilor cărora li se aplică respectivele articole.
(7)
Regulamentul (CE) nr. 1782/2003 clarifică normele privind răspunderea în materie de eco-condiționalitate, în special în cazul transferului de terenuri în cursul anului calendaristic în cauză. Respectivele norme ar trebui să se aplice, de asemenea, agricultorilor care depun în fiecare an o cerere de sprijin în conformitate cu articolele 11, 12 și 98 din Regulamentul (CE) nr. 479/2008.
(8)
Normele privind reducerile în cazurile de nerespectare ar trebui să se aplice, de asemenea, plăților prevăzute la articolele 11, 12 și 98 din Regulamentul (CE) nr. 479/2008, în anul calendaristic în care s-a constatat nerespectarea. În cazul în care măsurile de sprijin pentru sectorul vitivinicol nu se acordă în fiecare an, ar trebui prevăzută o dispoziție specifică pentru calcularea sumei care trebuie redusă. Respectiva dispoziție ar trebui să țină seama de numărul anilor în care se aplică obligațiile în materie de eco-condiționalitate.
(9)
Prin urmare, Regulamentul (CE) nr. 796/2004 ar trebui modificat în consecință.
(10)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 796/2004 se modifică după cum urmează:
1.
Titlul Regulamentului (CE) nr. 796/2004 se înlocuiește cu următorul text:
2.
Articolul 1 se înlocuiește cu următorul text:
„Articolul 1
Domeniul de aplicare
Prezentul regulament stabilește normele de aplicare a eco-condiționalității, modulării și sistemului integrat de gestionare și control (denumit în continuare „sistem integrat”), prevăzute la titlul II din Regulamentul (CE) nr. 1782/2003, și de aplicare a eco-condiționalității în conformitate cu articolele 20 și 103 din Regulamentul (CE) nr. 479/2008 al Consiliului (4). Se aplică fără a aduce atingere dispozițiilor specifice prevăzute de regulamentele referitoare la diferite scheme de ajutor.
3.
La articolul 2, după primul paragraf se inserează următorul paragraf:
„În scopul aplicării obligațiilor în materie de eco-condiționalitate în sensul articolelor 20 și 103 din Regulamentul (CE) nr. 479/2008, „de la data plății” înseamnă de la data de 1 ianuarie a anului următor anului calendaristic în care s-a acordat prima plată.”
4.
La articolul 11, alineatul (1) se înlocuiește cu următorul text:
„(1) Un agricultor care depune o cerere de ajutor în cadrul uneia dintre schemele de ajutor pe suprafață poate depune numai o cerere pe an.
Un agricultor care nu depune nicio cerere de ajutor în cadrul uneia dintre schemele de ajutor pe suprafață, dar depune o cerere în cadrul uneia dintre schemele menționate în anexa I la Regulamentul (CE) nr. 1782/2003 sau o cerere în conformitate cu articolele 11, 12 și 98 din Regulamentul (CE) nr. 479/2008, depune, în cazul în care dispune de suprafețele agricole definite la articolul 2 litera (a) din Regulamentul (CE) nr. 795/2004, un formular de cerere unică în care întocmește o listă a acestor suprafețe în conformitate cu articolul 14 din prezentul regulament.
Un agricultor supus numai obligațiilor în materie de eco-condiționalitate în conformitate cu articolele 20 și 103 din Regulamentul (CE) nr. 479/2008 depune un formular de cerere unică în fiecare an calendaristic în care se aplică respectivele obligații.
Cu toate acestea, statele membre pot să îi scutească pe agricultori de obligațiile prevăzute la al doilea și al treilea paragraf în cazul în care informațiile respective sunt puse la dispoziția autorităților competente în cadrul altor sisteme de gestiune și de control a căror compatibilitate cu sistemul integrat este asigurată în conformitate cu articolul 26 din Regulamentul (CE) nr. 1782/2003.”
5.
La articolul 14 alineatul (1a) se adaugă următorul paragraf:
„Primul paragraf se aplică, de asemenea, în cazul agricultorilor supuși obligațiilor în materie de eco-condiționalitate în conformitate cu articolele 20 și 103 din Regulamentul (CE) nr. 479/2008, plăților prevăzute la articolele 11, 12 și 98 din respectivul regulament. Procentul de reducere se aplică sumei totale de plată, împărțită la numărul de ani menționat la articolele 20 și 103 din respectivul regulament.”
6.
La articolul 44 alineatul (1) primul paragraf se adaugă următoarea teză:
„Autoritatea de control competentă efectuează, de asemenea, în legătură cu cerințele și normele care sunt în responsabilitatea sa, controale care vizează cel puțin 1 % din totalul agricultorilor supuși obligațiilor în materie de eco-condiționalitate în conformitate cu articolele 20 și 103 din Regulamentul (CE) nr. 479/2008 în anul calendaristic în cauză și pentru care respectiva autoritate de control competentă este responsabilă.”
7.
Articolul 45 se modifică după cum urmează:
(a)
la alineatul (1) se adaugă următorul paragraf:
„Fără a aduce atingere articolului 44 alineatul (1), un stat membru poate decide să selecționeze agricultorii care primesc plăți directe și agricultorii supuși obligațiilor în materie de eco-condiționalitate în conformitate cu articolele 20 și 103 din Regulamentul (CE) nr. 479/2008 pe baza aceleași analize a riscurilor.”;
(b)
la alineatul (2) se adaugă următoarea teză:
„Cu toate acestea, eșantionul menționat la articolul 44 alineatul (1) primul paragraf a doua teză este selecționat din rândul agricultorilor cărora li se aplică articolele 20 și 103 din Regulamentul (CE) nr. 479/2008 în anul calendaristic în cauză.”;
(c)
la alineatul (3), primul paragraf se înlocuiește cu următorul text:
„(3) Prin derogare de la alineatul (2), eșantioanele de agricultori care urmează a fi verificați în temeiul articolului 44 pot fi selecționate din rândul agricultorilor care depun cererile de ajutor în cadrul schemelor de ajutor pentru plățile directe în sensul articolului 2 litera (d) din Regulamentul (CE) nr. 1782/2003 și din rândul agricultorilor cărora li se aplică articolele 20 și 103 din Regulamentul (CE) nr. 479/2008 și care au obligația să respecte cerințele sau normele relevante.”
8.
Articolul 65 se modifică după cum urmează:
(a)
se inserează următorul alineat:
„2a. În scopul aplicării articolului 6 alineatul (1) din Regulamentul (CE) nr. 1782/2003 agricultorilor supuși eco-condiționalității în conformitate cu articolele 20 și 103 din Regulamentul (CE) nr. 479/2008, depunerea cererii de ajutor menționate la articolul 6 alineatul (1) din Regulamentul (CE) nr. 1782/2003 înseamnă depunerea anuală a formularului de cerere unică.”;
(b)
se adaugă următorul alineat:
„(5) Cu excepția cazurilor de forță majoră și a circumstanțelor excepționale menționate la articolul 72, în cazul în care un agricultor supus obligațiilor în materie de eco-condiționalitate în conformitate cu articolele 20 și 103 din Regulamentul (CE) nr. 479/2008 nu depune formularul de cerere unică în termenul prevăzut la articolul 11 din prezentul regulament se aplică o reducere de 1 % per zi lucrătoare. Reducerea maximă este limitată la 25 %. Reducerea se aplică sumei totale a plăților prevăzute la articolele 11, 12 și 98 din Regulamentul (CE) nr. 479/2008, împărțită la numărul de ani menționat la articolele 20 și 103 din respectivul regulament.”
9.
La articolul 66 alineatul (1) se adaugă următorul paragraf:
„Pentru aplicarea reducerii în cazul plăților prevăzute la articolele 11, 12 și 98 din Regulamentul (CE) nr. 479/2008, procentul de reducere se aplică sumei totale de plată împărțită la numărul de ani menționat la articolele 20 și 103 din respectivul regulament.”
10.
La articolul 67 alineatul (1) se adaugă următorul paragraf:
„Pentru aplicarea reducerii în cazul plăților prevăzute la articolele 11, 12 și 98 din Regulamentul (CE) nr. 479/2008, procentul de reducere se aplică sumei totale de plată, împărțită la numărul de ani menționat la articolele 20 și 103 din respectivul regulament.”
Articolul 2
Prezentul regulament intră în vigoare la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 decembrie 2008.